google/wiki40b huggingface dataset:
Balstogės getas

Balstogės getas (lenk. Getto w Białymstoku, vok. Ghetto Bialystok, jid. ביאַליסטאָקער געטאָ; Bialistoker geto) – II pasaulinio karo metu, 1941 m. liepos 26 d. Balstogės mieste įkurtas žydų getas. Getas buvo įkurtas miesto centre ir padalintas pusiau Bialos upės. Iš viso jame gyveno nuo 40 000 iki 60 000 gyventojų, suvarytų iš paties miesto ir aplinkinių vietovių. Getas pradėtas likviduoti 1943 m. rugpjūčio 16 d., dėl to prasidėjo Balstogės geto sukilimas. Didžioji dalis geto gyventojų buvo nužudyti vietoje arba išvežti į Maidaneko ir Treblinkos koncentracijos stovyklas.

Geto istorija

1941 m. birželio 28 d. įvyko pirmasis pogromas prieš žydus, kai buvo sudeginta Balstogės Didžioji sinagoga su joje buvusiais nuo 800 iki 1000 žmonių. Tą dieną iš viso buvo nužudyta apie 5,000 žydų. 1941 m. birželio 30 d. mieste lankėsi Heinrich Himmler ir pareiškė, kad mieste yra didelis pavojus dėl galimų sovietinių partizanų veiklos, kuriems galimai padeda vietos žydų bendruomenė. 1941 m. liepos 26 d. buvo įkurtas getas, kurio gyventojai buvo priversti dirbti tekstilės ir šaudmenų gamyklose. 1943 m. vasario 5-12 d. buvo išvežta apie 10,000 geto gyventojų į Treblinkos koncentracijos stovyklą. 1943 m. rugpjūčio 16 d. prasidėjo geto likvidacija, dėl kurios kilo porą dienų trukęs Balstogės geto sukilimas. Po sukilimo visi likę žydai buvo išvežti į koncentracijos stovyklas ir tik keliems šimtams žmonių pavyko pabėgti ir išgyventi holokaustą. 1944 m. rugpjūtį į miestą įžengė Raudonoji armija.
Ulsan Hyundai FC

Istorija

Klubo ištakos siekia 1983 m. Klubas priklauso žinomai korėjiečių bendrovei „Hyundai“.
Ezavas

Ezavas (hebr. עֵשָׂו – „plaukuotas“) – vyresnysis Jokūbo brolis dvynys, Izaoko ir Rebekos sūnus, apie kurį rašoma Senojo Testamento Pradžios knygoje. Jis tapo medžiotoju ir taip menkai tebrangino Dievo pažadus, kad vieną dieną, alkanas grįžęs iš medžioklės, už dubenį lęšienės pardavė Jokūbui pirmgimio sūnaus teises. Jokūbui apgaule išgavus dar ir tėvo Izaoko palaiminimą, Ezavas labai supyko, todėl Jokūbas, baimindamasis galimo keršto, paliko namus.
Kol nebuvo Jokūbo, Ezavas įsikūrė Seiro kalno apylinkėse, praturtėjo. Kai broliai vėl susitiko, Ezavas šiltai pasveikino Jokūbą ir priėmė jo dovanotus gyvulius. Ezavas grįžo prie Seiro, kur, kaip teigiama Biblijoje, iš jo kilo edomitai, o Jokūbas iškeliavo į Kanaaną.
Ezavas vedė žmonas kanaanietes: hetito Elono dukterį Adą, Ano dukterį Olibamą ir Basematą, Izmaelio dukterį, Nebajoto seserį. Adai gimė sūnus Elifazas, Basematai – Reuelis. Olibamos sūnūs: Jeusas, Jalamas ir Korė.
Rimantas Klipčius

Biografija

2003 m. baigė Švenčionėlių gimnaziją, 2007 m. – Vilniaus universitetą. Rimanto Klipčiaus ūkio savininkas.
Liberalų ir centro sąjungos Švenčionių rajono skyriaus narys. Nuo 2011 m. Švenčionių rajono savivaldybės tarybos narys.
Nuo 2015 m. Švenčionių rajono savivaldybės meras.
Žmona Jovita, duktė Emilija, sūnus Žygimantas.
Lavaredo Ultra-Trail

Lavaredo Ultra Trail – viena iš Pasaulio bekelės ultramaratonų taurės trasų, nusidriekusi per Dolomitines Alpes, Italijos teritorijoje.
Bekelės bėgimo trasos ilgis siekia 120 km, o vertikalaus sukilimo suma – 5,8 km. Be šių varžybų vyksta ir kitos bėgikų lenktynės tuo pačiu metu Dolomitinėse Alpese, tačiau pastarasis renginys sulaukia daugiausiai susidomėjimo.
Iš lietuvių Gediminas Grinius šioje trasoje 2014 m. iškovojo 3-čią vietą, 2016 m. – 2-trą vietą.
La Platos dialektas

Paplitimas

Svarbiausi La Platos dialekto vartojimo centrai – Buenos Airės, Rosarijas, Montevidėjas. Šie milijoniniai miestai daro didelę įtaką aplinkinėms teritorijoms. Kadangi La Platos dialektu kalbama Argentinos sostinėje, todėl jį įprasta vartoti kaip valstybinį. Tačiau, pavyzdžiui, Mendosoje, Kordoboje, Šiaurės Vakarų Argentinoje, kur didelė Čilės dialekto ir indėnų kalbų įtaka, La Platos dialektas nepopuliarus. Bet nors ir labai nutolusioje Patagonijoje, šis dialektas dažnai vartojamas dėl to, kad Patagonija buvo apgyvendinta daugiausia išeivių iš Buenos Airių.
Giedrius Kadziauskas

Giedrius Kadziauskas (g. 1978 m Vilnius) – verslo teisininkas, ekonomistas, politinis ūkio veikėjas, Lietuvos ūkio viceministras.

Biografija

Vilniaus universiteto Teisės fakultete baigė vienpakopes studijas, Rygos aukštosios teisės mokyklos absolventas, tarptautinės teisės ir Europos teisės magistras.
Nuo 2003 m. iki iki 2011 m. kovo 29 d. dirbo Lietuvos laisvosios rinkos institute. Nuo 2009 m. Instituto viceprezidentu.
Nuo 2011 m. kovo 29 d. iki 2012 gruodžio 9 d. ėjo ūkio viceministro pareigas A.Kubiliaus vyriausybėje.
2013-2014 buvo Prezidentės D.Grybauskaitės patarėjas Ekominės ir socialinės politikos grupėje.
Nuo 2012 metų dirba Pasaulio banko (World Bank group) konsultantu inspekcijų reformų klausimais ir geresnio reglamentavimo klausimais. Nuo 2012 dirbo Mongolijoje, Nepale, Tadžikistane, Kazachstane, Kirgizstane, Bangladeše, Indijoje, Armėnijoje.
Daugelio straipsnių ekonomikos temomis autorius, „Freedom House“ leidžiamos knygos „Nations in Transit“ skyriaus apie Lietuvą (2005–2009 m.) straipsnių bendraautoris, Pilietinių iniciatyvų centro narys, Pacientų saugos, inovacijų ir kokybės fondo dalininkas.
Fadėjus Belinshauzenas

Biografija

Tarnavo jūrininkų kadetų korpuse Kronštate. 1803–1806 m. su fregata „Nadežda“ dalyvavo pirmojoje rusų ekspedicijoje aplink pasaulį, vadovaujamoje Ivano Kruzenšteino. 1819–1821 m. su Michailu Lazarevu vadovavo ekspedicijai į Antarktidą (laivais „Vostok“ ir „Mirnyj“). Kelionės metu atrado kelias Pietų Sandvičo salyno salas, o 1820 m. vasario 2 d. pirmieji pasaulyje pasiekė Antarktidos žemyno Kunigaikštytės Martos krantą. Grįžtant plaukiojo Ramiuoju, Atlanto vandenynais, pasiekė Šiaurės poliarinį ratą.
1823–1829 m. Belinshauzenas dalyvavo Rusijos ir Turkijos kare. Vėliau vadovavo Baltijos flotilei, 1839 m. gavo admirolo laipsnį.
F. G. Belinshauzeno garbei pavadinti šie objektai: Belingshauzeno jūra Antarktyje, sala Polinezijoje, sala Pietų Sandvičo salyne, Rusijos tyrimų stotis Antarktidoje, kyšulys Sachalino saloje, Fadėjaus sala ir įlanka Laptevų jūroje bei krateris Mėnulyje.
Lietuvos moterų regbio-7 rinktinė

Lietuvos moterų regbio-7 rinktinė – nacionalinė šalies moterų rinktinė,  Lietuvai atstovaujanti regbis-7 tarptautinėse varžybose. Rinktinės veiklą koordinuoja Lietuvos regbio federacija. Šiuo metu rinktinė žaidžia Europos čempionato A divizione. 2014 m. B diviziono čempionate Vilniuje Lietuvos rinktinė užėmė antrą vietą ir pateko į aukštesnįjį divizioną.
Šveicarijos himnas

Istorija

Iki XVIII a. Šveicarija neturėjo valstybinio himno. Vokiška patriotinė daina „Kai pašauksi, mano Tėvyne“ (vok. Rufst du, mein Vaterland, pranc. O Monts indépendants, it. Ci chiami o patria, retorom.E clomas, tger paeis), sukurta 1811 metais, buvo pirmasis himnas, naudotas iki 1961 metų. Tokia pati melodija kaip ir Jungtinės karalystės himno keldavo nemažai painiavos, ypač sportinių varžybu metu susitikus dviejų šalių sportininkams.
1961 metais Šveicarijos psalmė patvirtinta kaip laikinas himnas su trejų metų bandomuoju periodu, 1965 metais šis terminas pratęstas. 1979 metais sudaryta speciali komisija rinko galimus kandidatus, tačiau nei vienas kita daina nebuvo pakankamai populiari ar žinoma. Oficialiu valstybiniu himnu patvirtinta 1981 metų balandžio 1 dieną.
Pagaluonė

Istorija

1700 m. minima Molėtų krikšto metrikų knygoje. 1903 m. Inturkės juodraštinėje priešvedybinių apklausų knygoje minimas Pagaluonės dvaras.
Fabijonas Kalau

Biografija

Nuo 1709 m. studijavo Karaliaučiaus universitete, 1718 m. paskirtas kunigu į Juodlaukius (dab. Volodarovka), 1722 m. – į Verdainę, apie 1736 m. – į Šilutę.
Vienas iš H. Lysijaus 1719 m. katekizmo vertimo tikrintojų ir 1735 m. Biblijos vertėjų.
Meno dienos

Istorija

Leistas vietoje leidinio „7 meno dienos“. Leido ir redagavo Stasys Grigaliūnas. Ėjo kartą per mėnesį, nuo 1936 m. – dukart per mėnesį. Spausdino akcinės bendrovės Žaibas spaustuvė Kaune. Išėjo 23 numeriai.
Bendradarbiavo Vytautas Bičiūnas, Bernardas Brazdžionis, Balys Dvarionas, Liudas Gira, Antanas Gustaitis, Kazys Inčiūra, Jonas Aistis, Pranas Skardžius, Stasys Santvaras, Petras Vaičiūnas ir kt.
Karklėnai

Aplinkinės gyvenvietės

VARNIAI – 17 km 
 Vašilėnai – 5 km
Pašilė – 6 km
KRAŽIAI – 11 km

Architektūra

Planas spindulinis. Žymiausias statinys – liaudiškų formų medinė vienanavė Karklėnų Šv. apaštalo Baltramiejaus bažnyčia, statyta 1871 m.) ir dviejų tarpsnių varpinė. Bažnyčios viduje – žalvarinis varpas (1779 m., meistras I. A. Hetzelis), du ornamentuoti kryžiai (XVIII a. pabaiga – XIX a. pradžia), medinės skulptūrinės grupės „Švč. Mergelė Marija su Kūdikiu, Šv. Juozapas ir Šv. Simonas“ ir „Trys karaliai“ (abi XIX a.), medinė skulptūra „Prisikėlęs Kristus“ (XX a.), taip pat barokinė taurė (XVII a.).
Portugalijos herbas

Portugalijos herbo skydo evoliucija

Dabartinis Portugalijos herbas buvo priimtas 1911 m. birželio 30 d. kartu su Portugalijos vėliava. Herbas yra ilgos Portugalijos herbų evoliucijos nuo viduramžių rezultatas. Pirmas variantas buvo Burgundijos hercogo Henriko, kurio sūnus tapo Portugalijos grafu Henriku, herbas – mėlynas kryžius sidabro lauke.

Skydeliai ir roundeliai

1143 m. Portugalija buvo pripažinta nepriklausoma Portugalijos karalyste. Todėl vėliau Burgundijos herbe atsirado balti roundeliai, simbolizavę sidabro monetas ir kartu – monarcho kaip suverenios šalies valdovo teisę kaldinti monetas.

Teigiama, kad vienu metu skydas kautynėse nukentėjo, ir skyde buvęs kryžius prarado kai kurias dalis, virsdamas kryžiu išsidėsčiusiais skydeliais su viduje buvusiais roundeliais. Tokį skydą Portugalijos karalius Sančas I paveldėjo iš savo tėvo Alfonso I (Afonso I).
Vėliau, karalius Sebastijonas I sidabrinių roundelių skaičių skydeliuose sumažino nuo 11 iki 5. Penkis baltus roundelius imta aiškinti kaip penkias Kristaus žaizdas.

Pilys

Alfonso III valdymo metais skydą papildė raudonu bordiūru su aukso pilimis. Pilių skaičius kito nuo 8 iki 12 (pvz., Alfonsas XII nustatė, kad jų turi būti 12), bet vėliau Sebastijonas I nustatė, kad jos bus septynios. Pilys būna uždarytos (vartai auksinės spalvos).
Aiškinama, kad jos simbolizuoja maurų pilis, kurias užkariavo Portugalijoje rekonkistos metu.
Sassetta

Saseta (it. Sassetta, tikr. Stefano di Giovanni di Consolo, apie 1400–1450) – italų renesanso dailininkas iš Sienos, gotikinio stiliaus atstovas.

Biografija

Stefano di Giovanni di Consolo gimė apie 1400 m. Gimimo vieta yra spėjama Siena, kitu spėjimu − Kortona. Kodėl dailininkas buvo pramintas Saseta, nežinoma. Ši pravardė buvo nuosekliai pradėta naudoti XVIII a. literatūroje. Tikriausiai Saseta mokėsi Sienoje. Savo kūryboje jis išlaikė Sienos dailės mokyklos gotikinės stilistikos bruožus ir derino juos su renesanso daile. Manoma, kad Saseta jau ankstyvuoju periodu buvo susipažinęs su Florencijos dailininkų atradimais perspektyvos srityje. Tikriausiai buvo pažįstamas su Masolino ir Gentile da Fabriano darbais. Pirmą reikšmingą darbą, altorinį poliptiką, Saseta atliko apie 1423–26 m. Arte della Lana vilnos pirklių gildijai Sienoje.
1430–32 m. Saseta atliko „Madonos sniege“ altorinę tapybą Sienos katedroje, kas rodo aukštą dailininko pripažinimą tuo metu. Tapyba vadinama taip dėl to, kad viename predelos fragmente vaizduojamas sniego iškritimas. Apie 1437 m. Saseta atliko poliptiką Kortonos San Domenico (Šv. Dominyko) bažnyčioje Šv. Antano abato gyvenimo tema. 1437–44 dailininkas atliko ambicingiausią savo darbą, dvigubą altorinį ištapymą Sansepolkro San Francesco (Šv. Pranciškaus) bažnyčioje Šv. Pranciškaus gyvenimo tema. Šis darbas vertinamas didžiausiu Sienos dailininko darbu nuo Duccio 1311 m. atliktos altoriaus tapybos „Maesta“ Sienos katedroje. Saseta mirė apie 1450 m. Daugelis jo darbų išsklaidyti fragmentais po muziejus. Jis yra vertinamas reikšmingiausiu XV a. pradžios Sienos dailės mokyklos tapytoju. Keli Sienos katedros garsiųjų marmuro grindų fragmentai priskiriami Sasetai.
VfL Bochum

Istorija

Dabartinis klubas įkurtas 1949 m. rugpjūčio 10 d.
Negali pasigirti dideliais laimėjimais. Aukščiausia vieta Bundeslygoje yra penktoji. 
1968, 1988 m. žaidė taurės finaluose, bet abu kartus pralaimėjo.
Aurelija Stancikienė

Biografija

Tėvas – Antanas Juknevičius, fizikos mokslų daktaras, motina – Gražina Juknevičienė, architektė-restauratorė. Baigusi Vilniaus 35-ąją vidurinę mokyklą, įstojo į Vilniaus dailės akademiją, 1990 m. įgijo dailininko, architekto-restauratoriaus specialybę. Dirbo Paminklų restauravimo ir projektavimo institute.
Nuo 2000 m. Tėvynės sąjungos Vilniaus Senamiesčio skyriaus narė, pirmininko pavaduotoja. 2003 m. su šeima persikėlė gyventi į Neringą, Nuo 2004 m. TS-LKD Neringos skyriaus pirmininkė. 2005 -2008 m. dirbo Kuršių nerijos nacionalinio parko direktore.
Nuo 2007 m. Neringos savivaldybės tarybos narė, 2008-2012 m. Seimo narė. Seime – Aplinkos apsaugos komiteto (nuo 2008 m. lapkričio 18 d.), Antikorupcijos komisijos narė (nuo 2008 m. gruodžio 2 d.), Tėvynės sąjungos-Lietuvos krikščionių demokratų frakcijos narė (nuo 2008 m. lapkričio 18 d.), Seimo delegacijos (parlamentinės grupės) Vakarų Europos Sąjungos Asamblėjoje, nario pavaduotoja (nuo 2008 m. gruodžio 4 d.). 2012-2016 m. Seimo narė - Aplinkos apsaugos komiteto ir Pasaulio lietuvių komisijos narė.
Piliečių santalkos tarybos narė, Kuršių nerijos mylėtojų bendruomenės steigėja, Tarptautinių jaunimo rūmų narė.
Sutuoktinis Dalius-Egidijus, žurnalistas, vaikai – Austėja, Lija, Alna, Petras, Elena.

Anoniminiai grasinimai ir piketas

2008 m. kovą A. Stancikienė susilaukė anoniminių grasinimų. Buvo manoma, jog valdininkę bandė įbauginti asmenys susiję su nelegaliomis statybomis Nerijoje A. Stancikienės vyras žurnalistas D. Stancikas internetiniame portale bernardinai.lt aprašė Stancikų šeimos sulauktus grasinimus A. Stancikienei atsisakius dangstyti neteisėtas statybas Kuršių Nerijoje.
Po šių įvykių Smiltynėje, Senojoje perkėloje buvo surengta protesto akcija, kuria raginta nušalinti nuo pareigų parko direktorę. Vienas iš piketo organizatorių buvo, neteisėtų statinių Juodkrantėje savininkas, buvęs Seimo pirmininko Artūro Paulausko patarėjas, socialiberalų partijos atsakingasis sekretorius Rolandas Zujevas. Artūras Paulauskas, tų pačių metų kovą tapęs aplinkosaugos ministru, sudarė specialią komisiją atlikusią parko direkcijos auditą. Tokie prieštaringi valstybės institucijos veiksmai visuomenėje buvo suprasti, kaip atviras spaudimas parko direktorei; 2008 m. kovo 16 d. pradėti rinkti parašai, kuriais palaikyta nacionalinio parko nuostatas sergėjusi direktorė ir reikalauta atstatydinti „pažeidėjų pusėn“ stojusį A. Paulauską; parašų rinkimą sekė protesto akcijos Vilniuje ir Klaipėdoje. 2008 m. birželį Prezidentas Valdas Adamkus pareiškė palaikęs A. Stancikienę ir Valstybės saugomų teritorijų tarnybos vadovę Rūtą Baškytę.
Teisininkas (žurnalas)

Istorija

Leido ir redagavo Juozas Žagrakalys. Spausdino L. Rozeno spaustuvė Zarasuose. Išėjo 13 numerių.
Svarstė teisės teorijos ir praktikos klausimus, diskutavo dėl teisinių normų, sąvokų, teisę reglamentuojančių dokumentų, nagrinėjo teisinės kultūros, teisininkų atsakomybės ir kt. problemas.
Bendradarbiavo Kazimieras Balkūnas, J. Binkevičius, Vsevolodas Bojevas, R. Burokas, J. Jakučionis, J. Masaitis, K. Milius, A. Misevičius, V. Raulinaitis, P. Stravinskas ir kt.
Berezinos mūšis

Padėtis prieš mūšį

1812 m. spalio 19 d., po nesėkmingų bandymų priversti rusus pripažinti pralaimėjimą, Napoleonas įsakė Didžiajai armijai trauktis iš Maskvos. Pritrūkus maisto, pašaro arkliams ir temperatūrai nukritus iki -30 °C dešimtis tūkstančių kareivių buvo palikti mirti pakelėse. Lapkričio 23 d. armija atžygiavo prie Berezinos upės ir išvydo rusų kariuomenę kitame jos krante bei sugriauta vienintelį tiltą. Didžioji armija pakliuvo į spąstus tarp ledus plukdančios upės ir besivejančios kitos rusų kariuomenės.
Arcanum: Of Steamworks and Magick Obscura

Istorija

„Arcanum“ prasideda nuo IFS Zepehyr – dirižablio, turėjusio jungti Tarant ir Caladon (svarbiausius Arcanum miestus) – katastrofos. Vienintelis išgyvenęs yra žaidimo pagrindinis herojus, kuriam priklijuojama „The Living One“ etiketė ir jam lemta išgelbėti Arcanum pasaulį.

Magijos ir Technologijos pasaulis

Arcanum pasaulyje dėl vietos po saule grumiasi daugybe amžių jau gyvuojanti magija su neseniai iškilusia ir dėl žmonių sparčiai išplitusi technologija. Dažniausiai atskiros rasės yra priskiriamos prie vienos ar kitos kategorijos. Elfai yra magijos atstovai. Nykštukai (Dwarves) yra technologijų atstovai. Nors technologijų novatoriais buvo nykštukai, tačiau jas išplėtė žmonės, ypač prie to prisidėjo Arcanum pasaulio turtingiausias žmogus Gilbert Bates. Žmonės perėmė technologijas dėl jų lengvo prisitaikymo ir pačių žmonių trumpaamžiškumo.
Pagrindinis herojus taip pat pakliūna į Magijos ir Technologijos kovą. Veikėjo tobulinimas priklauso nuo pasirinktos pusės (magijos ar technologijos), atliekamų užduočių žaidimo eigoje bei pasirinktos rasės.

Rasės

Žmonės – tai pati neutraliausia rasė dėl jos žinių ir polinkio į techniką ar magiją. Taip pat žmonės yra pati gausiausia Arcanum rasė, apgyvendinusi svarbiausias geografines vietoves.
Elfai – magijos rasė. Elfai, skirtingai nuo žmonių, gyvena ilgai. Taip pat jie linkę gyventi miškuose. Vienintelės gausesnės Elfų populiacijos yra išlikusios tik Glimmering Forrest regione.
Puselfiai – tai žmogaus ir elfo palikuonys. Mėgstami visų, kadangi nėra arogantiški kaip elfai ir gyvena trumpai kaip žmonės.
Halflingai – tai Tolkieno hobitus primenanti rasė. Maži ir judrūs, dėl to tampa ypatingai gerais vagimis.
Dvorfai – technologijų rasės atstovai. Žemi, ilgaamžiai, dažniausiai vaizduojami su barzdomis, gyvena uolose ir kalnuose. Taip pat dėl teritorijos kovoja su ograis.
Gnomai – tai artimi dvorfų giminaičiai, kurie tikriausiai anksčiau atsiskyrė nuo pastarųjų ir evoliucionuodami tapo atskira rase.
Orkai – kadangi jiei Arcanum pasaulyje yra antrarūšė rasė, kuri nepasižymi protu ar grožiu, yra diskriminuojama.
Pusorkiai – tai dažniausiai žmonių moters ir orkų vyro palikuonys. Dėl orkų įgimto bjaurumo pusorkiai yra kaip žmonių prievartavimo simbolis, kuris neturi lygių teisių su žmonėmis.
Pusogriai – rasė pasižyminti didžiausia mase. Dėl didelių raumenų ir laukinio gyvenimo būdo yra ypatingai stiprūs, nors ir ne itin protingi. Dažniausiai pats galingiausias jų ginklas tebūna medinė kuoka. Tačiau juos galima išvysti ir miestuose, kadangi juos dažnai samdo apsauginiais.
Ornitologija

Ornitologija – zoologijos sritis, nagrinėjanti paukščius (Aves) – vieną gausiausių stuburinių gyvūnų klasę, turinčią apie 8000 rūšių. Ornitologija apima paukščių fiziologiją, taksonomiją, ekologiją ir elgesį (įskaitant migracinį elgesį). Atskira ornitologijos veiklos sritis yra paukščių migracijų tyrimas, pavyzdžiui, naudojant žiedavimą.
Šalia profesionalių mokslininkų ornitologija užsiima ir gausybė mėgėjų, kurie turi didelį vaidmenį atskirų rūšių, grupių arba regionų faunos tyrime.
Ornitologijos Europoje pradininku laikomas Johanas Fridrichas Naumanas (Johann Friedrich Naumann (1780-1857)), kuris parašė 12 tomų veikalą „Vokietijos paukščiai“ (Naturgeschichte der Vögel Deutschlands (1820-1844)). Šiame modernios ornitologijos daugiausiai aprašyti ir surūšiuoti visi Saksonijos-Anhalto bei platesnių teritorijų lauko, miško ir vandens paukščiai.
Notama

Notama (est. Nootamaa) – nedidelė sala rytinėje Baltijos jūros dalyje. Priklauso Estijai. Labiausiai į vakarus nutolęs šalies taškas, esantis į vakarus nuo Saremos. Salos plotas 58 000 m². Priklauso Vilsandžio nacionaliniam parkui. Saloje peri daug paukščių.
Sala priskirta administruoti Atlos kaimo savivaldybei, kuri yra Lenės–Sarės valsčiaus sudėtyje, Sarės apskrityje.
Iveta Skurvydienė

Biografija

1986 m. baigė Vilniaus universitetą, vaikų gydytoja, pulmonologė, biomedicinos mokslų daktarė.
Tauragės apskrities VŠĮ Tauragės pirminės sveikatos priežiūros centro vaikų ligų gydytoja.
1996 m. Lietuvos liberalų sąjungos, 2003 m. Liberalų ir centro sąjungos Tauragės rajono skyriaus narė, nuo 2013 m. Lietuvos liberalų sąjūdžio Tauragės skyriaus narė.
2007–2011 m. ir nuo 2011 m. Tauragės rajono savivaldybės tarybos narė. 
Lietuvos pediatrų draugijos ir Lietuvos vaikų pulmonologų draugijos narė.
Sutuoktinis Audrius, vaikai Žygimantas, Džiugas.
Veisiejų herbas

Aprašas

Skydo raudonoje galvoje sidabrinis riteriškas kryžius, po juo sidabriniame lauke trys juodos plaukiančios antys su raudonais snapais.

Istorija

Patvirtintas 2000 m. kovo 23 d. LR Prezidento dekretu Nr. 825. Herbo etalono autorius - dailininkė Laima Ramonienė.
Pahariai

Pahariai (hindi पहाड़ी  = Pahāṛī – „kalniečiai“) – tautų grupė, gyvenanti Himalajų priekalnėse šiaurės Indijoje ir Nepale. Pahariai sudaro didelę gyventojų dalį Nepale, taip pat daugumą Indijos Himačal Pradešo bei Utarakhando valstijose, bei ženklią mažumą Džamu ir Kašmyre. Šneka paharių kalbomis, kurios priklauso indoarijų kalbų šakai (indoeuropiečių kalbos). Pagrindinės paharių tautos: nepalai, garhvaliai, kumaonai. Rasiškai persimaišę indiški ir mongoloidiški bruožai. Dauguma tikinčiųjų – hinduistai.
Verčiasi daugiausia ariamąją lygumų ir drėkinamąja terasine žemdirbyste (kviečiai, miežiai, soros, kukurūzai, ryžiai, pupos, daržovės), laiko stambiuosius ir smulkiuosius raguočius, arklius.
Paharių būstas dviaukštis, akmeninis arba medinis, su dvišlaičiu arba vienšlaičiu stogu. Apatinis aukštas naudojamas ūkinėms reikmėmis, viršutinis – gyvenamasis, su balkonu. Namai dažnai puošti drožinėtu medžiu.
Maistas daugiausia augalinis, tačiau visų kastų atstovai vartoja mėsą ir alkoholinius gėrimus.
Skirstosi į khasų (prekijų) ir dumų (15–30 amatininkų kastinių grupių) kastas. Kai kurios kastos gali būti šiaurės vakarų Indijos tautų, išstumtų arijų, palikuonėmis.
Šeima monogaminė, didžioji, nors pasitaiko poligamija, mažosios šeimos. Santuoka patrilokalinė.
Tikyboje ryškus protėvių kultas, šamanizmas, magija.
Pahariais Indijoje ir Pakistane taip pat vadinamos ir kitos kalnų tautos, nepriklausomai nuo jų kalbinės priklausomybės: kašmyrai, dograi, šinai, burušai, baltai ir kt.
Vitiligo

Ligos priežastys

Ligos priežastys nėra iki galo aiškios. Visais ligos kilmės atvejais odos, gleivinių, rainelės (akies spalvotosios dalies) spalvą lemiantis pigmentas melaninas, esantis melanocituose, nėra išskiriamas. Kai melanino sumažėja, ta kūno vieta tampa bespalvė, gerokai blyškesnė.

Gydymas

Specifinio baltmės gydymo nėra. Ligos pradžioje, vos pasirodžius baltmei, efektyvūs yra priešuždegiminiai hormoniniai tepalai, kurie stabdo melanocitų ardymą. Kartu galima vartoti vitaminą D. Jei pirmasis gydymas nėra efektyvus, PSO rekomenduoja tik po jo taikyti gydymą ultravioletiniais spinduliais. Fototerapija paskatina melatonino gamybą, tačiau šis gydymas nėra efektyvus jei melanocitai yra visiškai suardyti. Sunkesniais atvejais gali prireikti imuninę sistemą modifikuojančio gydymo, kuris sustabdo ligos plitimą. Labai mažai baltmei tinka lazerinis spalvos atstatymas. Estetiniu požiūriu naudojami maskuojantys kremai, kurie suvienodina odos spalvą matomose vietose (veido, kaklo zona).